Лъэпсэ диалектыр ухэмыукъоу, тэрэзэу къыхэпхыным мэхьанэшхо иI. Ащ пае зэрищыкIагъэу диалектхэр къэтхыхьагъэнхэ, бзэм ифонетикэ ыкIи играмматикэ гъэпсыкIэхэр къызэхэфыгъэнхэ фэягъэ. Iэшъхьэмэфэ Даутэ ытхыщтыгъэ: «Араб е латин лъапсэм тетэу адыгабзэм иалфавит зэхэбгъэуцоным пае мыхэр къэбгъэунэфынхэ фае: 1) тары диалектэу алфавитыр зыфызэхэбгъэуцощтыр ыкIи тара литературабзэм ылъапсэу пштэщтыр; 2) тхьапша а диалектым имакъэхэу хьарыф шъхьафхэмкIэ къэбгъэлъэгъон фаер … Ащ ыуж къэгъэнэфэгъэн фае адыгабзэм имакъэхэу нахь агъэфедэхэрэр, нэмыкIэу къэпIон хъумэ, сыд фэдэ макъэр ара нахь тамыгъэ къызэрыкIохэр ыкIи нахь тамыгъэ хьылъэхэр зищыкIагъэхэр» [Ашхамаф, 1997: 33].